ปิดอ่าว4จว.อันดามันฤดูปลาวางไข่
กรมประมงประกาศปิดอ่าว4จังหวัดอันดามัน ภูเก็ต พังงา กระบี่ 3เดือนฤดูปลาวางไข่
21 ก.พ. 2553

กรมประมงประกาศปิดอ่าว4จังหวัดอันดามัน ภูเก็ต พังงา กระบี่ 3เดือนฤดูปลาวางไข่
นางสาวอรุณี มานะกล้า นักวิชาการประมง 7 รักษาราชการแทนประมงจังหวัดตรัง เปิดเผยว่า ตามที่กระทรวงเกษตรและสหกรณ์ ได้ออกประกาศเรื่องกำหนดห้ามใช้เครื่องมือทำการประมงบางชนิด ทำการประมงในฤดูปลาที่มีไข่ และวางไข่เลี้ยงลูก (ฤดูปิดอ่าว) ในที่จับสัตว์น้ำบางส่วนของจังหวัดภูเก็ต พังงา กระบี่ และตรัง ภายในระยะเวลาที่กำหนด ตั้งแต่วันที่ 1 เมษายน - 30 มิถุนายนของทุกปี รวมเป็นเวลา 3 เดือน ซึ่งประกาศดังกล่าวมีผลบังคับใช้ตั้งแต่วันที่ 1 เมษายน 2552 ซึ่งจากผลการศึกษาทางวิชาการของกรมประมง ได้ติดตามศึกษาชีวประวัติของสัตว์น้ำบางชนิดปรากฏชัดว่า บริเวณทะเลอันดามันในเขตท้องที่จังหวัดภูเก็ต พังงา กระบี่ และตรัง เป็นแหล่งซึ่งสัตว์น้ำบางชนิดวางไข่ และอาศัยเลี้ยงตัวในวัยอ่อนในช่วงระยะเวลาดังกล่าว โดยเฉพาะสัตว์น้ำประเภทปลาทูซึ่งเป็นทรัพยากรสัตว์น้ำที่มีคุณค่า และมีความสำคัญต่อเศรษฐกิจของประเทศเป็นอันมาก เพื่อเป็นการอนุรักษ์ และให้สัตว์น้ำมีไข่ วางไข่ และเลี้ยงตัวเพื่อการเจริญเติบโต มีความอุดมสมบูรณ์ สามารถนำไปใช้ประโยชน์อย่างยั่งยืนตลอดไป          ทั้งนี้เว้นแต่ทำการประมงด้วยเครื่องมืออวนล้อมจับปลากะตัก เฉพาะในเวลากลางวัน ตั้งแต่พระอาทิตย์ขึ้นถึงพระอาทิตย์ตก เครื่องมืออวนลากคานถ่างที่ใช้กับเรือกล (เครื่องมืออวนลากแผ่นตะเข้มีคานถ่าง หรืออวนลากแคระ) ที่ใช้ประกอบกับเรือกล ซึ่งใช้เชือกเส้นใยประดิษฐ์เป็นสายลากอวน เฉพาะในเวลากลางคืน ตั้งแต่พระอาทิตย์ตกถึงพระอาทิตย์ขึ้น และเครื่องมืออวนโป๊ะ โดยให้ประกาศฉบับนี้มีผลใช้บังคับ เมื่อพ้นกำหนดสามสิบวันนับแต่วันปิดประกาศ ตามความในมาตรา 60 แห่งพระราชบัญญัติการประมง พ.ศ.2490.